Im Joar 1813 is as Fest ausg'foin, zweng d'napoleonischn Kriag. Nocha is d'Wiesn owa vo Joar zu Joar g'woxn. Za da Roßrennboh san Klettabaama, Keglbohna und Schaukln dazua kemma. 1818 is as eascht Ringlspui afg'stejd worn. Meahrane Losständ hom eamare Leit ozong, wei ma Porzlan, Suiba und Schmugg g'winna hod kenna. Ob 1819 hom d'Mingara Stodvoddan d'Festleitung iwanumma. Seit'm is as Oktobafest planmäßi jeds Joar g'feiad worn.